b'\n_START_ARTICLE_\nXiquets de Hangzhou\n_START_SECTION_\nCaracter\xc3\xadstiques\n_START_PARAGRAPH_\nEls Xiquets de Hangzhou s\xc3\xb3n la primera i \xc3\xbanica colla castellera de la Xina i d\'\xc3\x80sia, i la seva organitzaci\xc3\xb3 \xc3\xa9s diferent de qualsevol altra colla. Els castellers s\xc3\xb3n treballadors de la f\xc3\xa0brica Antex (De Qing) Fashion Clothes Co. Ltd, una col\xc3\xb2nia t\xc3\xa8xtil dedicada a la confecci\xc3\xb3 de banyadors i roba interior femenina per a marques italianes. La pr\xc3\xa0ctica castellera \xc3\xa9s una de les diverses activitats extralaborals que ofereix l\'empresa, entre les quals hi ha, per exemple, el ball, la m\xc3\xbasica, la gimn\xc3\xa0stica o el taitx\xc3\xad. Antex \xc3\xa9s una col\xc3\xb2nia t\xc3\xa8xtil de 28.000 m\xc2\xb2 d\'\xc3\xa0rea de treball i m\xc3\xa9s de 1.500 treballadors, que hi viuen i hi treballen, m\xc3\xa9s de 200 dels quals s\xc3\xb3n membres de la colla. Com la resta de colles, tamb\xc3\xa9 assagen diverses vegades a la setmana i aixequen castells de manera regular. A m\xc3\xa9s, alguns membres de la Colla Vella es desplacen tres o quatre cops a l\'any a la col\xc3\xb2nia d\'Antex per ajudar-los a millorar i refinar la t\xc3\xa8cnica castellera._NEWLINE_Qian Anhua, m\xc3\xa0xim responsable d\'Antex i impulsor del projecte, trob\xc3\xa0 en els castells la filosofia i els valors que volia potenciar a la seva f\xc3\xa0brica i els import\xc3\xa0 com a activitat social per fer que els treballadors se sentissin m\xc3\xa9s feli\xc3\xa7os. Tot l\'equipament i l\'activitat de la colla est\xc3\xa0 patrocinat per Anhua, i les actuacions s\xc3\xb3n remunerades si formen part de la jornada laboral i se solapen amb la feina a la f\xc3\xa0brica. La camisa \xc3\xa9s de color rosat, com la de la Colla Vella dels Xiquets de Valls, i du el nom de "Club de torres humanes del poble de les flors de presseguer.", traducci\xc3\xb3 literal. L\'empresari tamb\xc3\xa9 compta amb l\'ajut de David Wang, representant de l\'empresa a l\'Estat espanyol i enlla\xc3\xa7 permanent entre els Xiquets de Hangzhou i la Colla Vella, els quals els fan de padrins._NEWLINE_La f\xc3\xa0brica t\xc3\xa9 un local d\'assaig preparat per a assajar castells, on tamb\xc3\xa9 tenen una xarxa de seguretat que utilitzen per a fer algunes proves. La nau disposa de tres grans vitralls amb motius castellers que il\xc2\xb7luminen la sala, on hi han representats un 2 de 9 amb folre i manilles, un 3 de 10 amb folre i manilles i un pilar de 8 amb folre i manilles. Hi destaca el tradicional color vermell habitual a la Xina i les imatges d\'alguns dels castells de la colla. Tamb\xc3\xa9, a l\'entrada de la col\xc3\xb2nia, hi ha un monument d\'un 3 de 8 de terracota de mida real, amb quatre grallers i un timbaler a un costat, i a les portes de l\'edifici hi ha diversos gravats castellers.\n_START_SECTION_\nInicis\n_START_PARAGRAPH_\nEls or\xc3\xadgens de la colla es remunten el 2009 quan Qian Anhua, empresari t\xc3\xa8xtil xin\xc3\xa8s i president de l\'empresa Antex, va fer un viatge a Catalunya i, despr\xc3\xa9s de veure els castells i quedar-ne fascinat, va decidir importar-los a la seva col\xc3\xb2nia t\xc3\xa8xtil com a activitat volunt\xc3\xa0ria i extralaboral per als treballadors. El mes de desembre d\'aquell any, Anhua descobr\xc3\xad que la Colla Vella dels Xiquets de Valls viatjaria a la Xina el maig del 2010 convidats pel pavell\xc3\xb3 espanyol amb motiu de l\'Exposici\xc3\xb3 Internacional de Xangai. S\'hi pos\xc3\xa0 en contacte i va pactar una estada de dos dies a la seva f\xc3\xa0brica. Tamb\xc3\xa9 va demanar als dirigents de la colla vallenca que enviessin algun casteller experimentat un mes abans. Joan Ibarra, president de la formaci\xc3\xb3, i un altre casteller van assistir-hi per explicar-los la t\xc3\xa8cnica i ensenyar-los a fer-ne. Un mes despr\xc3\xa9s ja anaven uniformats i feien castells de sis pisos correctament._NEWLINE_El 2010, en el viatge dels vallencs, que va tenir lloc del 23 al 30 de maig, la colla visit\xc3\xa0 i actu\xc3\xa0 durant els dies 28 i 29 a la seu de l\'empresa Antex, a Deqing, situat a uns 190\xc2\xa0km al sud-oest de Xangai. El dia 28 de maig, en qu\xc3\xa8 hi hagu\xc3\xa9 el primer contacte entre les dues colles, la Colla Vella va descarregar-hi el 3 de 8, el 2 de 8 amb folre, el 4 de 8 i el 5 de 7, a m\xc3\xa9s de diversos pilars de 5 i pilars de 4. Despr\xc3\xa9s els Xiquets de Hangzhou van descarregar un 4 de 6, el qual fou el primer castell conegut de la colla castellera. L\'endem\xc3\xa0, dia 29, la Colla Vella va tornar a actuar a l\'empresa Antex, on va descarregar el 3 de 9 amb folre, a m\xc3\xa9s del 2 de 8 amb folre i el 3 de 7 aixecat per sota. Aquest 3 de 9 amb folre va representar el primer castell de nou fet mai fora de Catalunya, les Illes Balears o Catalunya del Nord. El 30 de maig, la colla vallenca va tornar a l\'Exposici\xc3\xb3 Internacional de Xangai per a fer-hi l\'\xc3\xbaltima actuaci\xc3\xb3 del viatge, acompanyats per un grup de castellers dels Xiquets de Hangzhou. Els vallencs van descarregar-hi diversos castells de vuit i de set pisos, mentre que els xinesos van descarregar el 3 de 6 i el 4 de 6. L\'actuaci\xc3\xb3, que va tenir lloc davant el pavell\xc3\xb3 espanyol, va ser un dels actes principal del dia d\xe2\x80\x99honor de Catalunya i va servir per cloure la Setmana de Catalunya.\n_START_SECTION_\nCastells de set (2011)\n_START_PARAGRAPH_\nEl 2011, poc m\xc3\xa9s d\'un any despr\xc3\xa9s de la creaci\xc3\xb3 de la colla, van descarregar els seus primers castells de set: el 3 de 7 i el 4 de 7. Fins aleshores, tamb\xc3\xa9 havien assolit el 2 de 6, el 5 de 6, el 4 de 6 amb agulla i el pilar de 5.\n_START_SECTION_\nPrimer viatge a Catalunya (2012)\n_START_PARAGRAPH_\nEl 2012, dos anys despr\xc3\xa9s de la seva creaci\xc3\xb3, aixecaven castells de set i el pilar de 5; fet que, pels experts de la Colla Vella, es consider\xc3\xa0 com "un nivell bon\xc3\xadssim" i "m\xc3\xa9s que solvent"._NEWLINE_A principis de setembre, una delegaci\xc3\xb3 de l\'Ajuntament de Valls va fer un viatge comercial de cinc dies a la Xina en qu\xc3\xa8 es feren diverses reunions de treball i visites a diferents empreses i autoritats municipals i del comtat de Deqing. El viatge, encap\xc3\xa7alat per l\'alcalde de Valls, Albert Batet, i acompanyat pel regidor d\xe2\x80\x99Empresa i Ocupaci\xc3\xb3, Joan Carles Sol\xc3\xa9, fou una iniciativa conjunta del consistori vallenc i dels responsables de l\'empresa Antex, els quals cofinan\xc3\xa7aren la visita juntament amb la municipalitat i el comtat de Deqing. El segon dia del viatge, el 8 de setembre, es va fer una visita oficial a la seu d\'Antex que va servir per acordar estudiar col\xc2\xb7laboracions entre l\'empresa i l\'Ajuntament de Valls. L\'alcalde vallenc i el regidor d\xe2\x80\x99Empresa i Ocupaci\xc3\xb3, Joan Carles Sol\xc3\xa9, assistiren en una reuni\xc3\xb3 de treball amb els responsables de l\'empresa i feren una visita a les instal\xc2\xb7lacions de la col\xc3\xb2nia t\xc3\xa8xtil. Posteriorment, van assistir a un acte institucional amb la participaci\xc3\xb3 dels Xiquets de Hangzhou, en el qual van ser rebuts amb el toc d\xe2\x80\x99entrada a la pla\xc3\xa7a, interpretat pels grallers de la colla. En l\'acte es descobr\xc3\xad una placa commemorativa del primer 3 de 9 amb folre descarregat a la Xina, assolit el 29 de maig del 2010 per part de la Colla Vella dels Xiquets de Valls. El descobriment de la placa fou homenatjat amb dos pilars de 4 i un 3 de 6 aixecat per sota dels Xiquets de Hangzhou._NEWLINE_El primer viatge dels Xiquets de Hangzhou a Catalunya va ser el 2012 per iniciativa de l\'empresa Antex. Prop de 170 membres de la colla es despla\xc3\xa7aren en una estada organitzada per la Colla Vella i l\'Ajuntament de Valls del 26 de setembre al 8 d\'octubre. En el viatge participaren en diversos assajos de la Colla Vella i feren algunes actuacions a Valls, Tarragona, Salou o Barcelona. El dia 7 d\'octubre participaren en el XXIV Concurs de castells de Tarragona fent pinya amb la Colla Vella. En el viatge, la colla va ser acompanyada per una delegaci\xc3\xb3 d\'autoritats i empresaris xinesos que van aprofitar per con\xc3\xa8ixer Valls i el seu entorn de cara a buscar oportunitats de negoci.\n_START_SECTION_\nCastells de la gamma alta de set (2014)\n_START_PARAGRAPH_\nEl 2014 es coneix que la colla comen\xc3\xa7a a assajar el 3 de 8, castell que es proposaren descarregar abans del mes d\'octubre per poder anar al concurs de castells. Malgrat tot, aquell any no van assolir el 3 de 8 \xe2\x80\x93el primer l\'assolirien dos anys m\xc3\xa9s tard\xe2\x80\x93 i finalment no assistiren al concurs de castells. El 12 de juliol del 2014 van descarregar, per primera vegada, un castell de la gamma alta de set: el 3 de 7 amb agulla. La colla va assolir la fita durant l\'acte de celebraci\xc3\xb3 del des\xc3\xa8 aniversari de la col\xc3\xb2nia t\xc3\xa8xtil Antex. El 26 d\'octubre del mateix any, en una actuaci\xc3\xb3 a Xangai, van carregar el 2 de 7 per primera vegada, i van descarregar el 3 de 7 amb agulla, el 3 de 6 aixecat per sota i el pilar de 5._NEWLINE_El mar\xc3\xa7 d\'aquell any es public\xc3\xa0 el curtmetratge La colla, dirigit per Oriol Mart\xc3\xadnez i Enric Ribes, que mostra el viatge que la colla va fer el 2012 a Catalunya. El film, de 12 minuts de durada i presentat a trav\xc3\xa9s de Chen Peisheng, gestor de la f\xc3\xa0brica de teixits d\'Antex i cap de colla dels Xiquets de Hangzhou, ensenya un pilar de 5 dels de Hangzhou al terrat del Museu d\'Hist\xc3\xb2ria de Catalunya a Barcelona, un 3 de 6 al costat del Monument als castellers de Tarragona, un assaig al local de la Colla Vella dels Xiquets de Valls i la seva pres\xc3\xa8ncia en el concurs de castells de Tarragona del 2012. La colla va guanyar el primer premi del festival Fotogramas en Corto, entregat per la revista Fotogramas. El jurat dels premis van valorar que el curtmetratge "ressalta els atractius i la singularitat de la cultura catalana" i cont\xc3\xa9 un "missatge poder\xc3\xb3s amb una tradici\xc3\xb3 molt arrelada com a gran met\xc3\xa0fora. Un missatge mostrat de manera original a trav\xc3\xa9s de la mirada d\xe2\x80\x99aquell que ens visita\xe2\x80\x9d._NEWLINE_Tamb\xc3\xa9 el 2016, els mateixos directors i el productor i documentalista Oriol Gispert van estrenar el llargmetratge El jard\xc3\xad de les flors del presseguer. Els Xiquets de Hangzhou, que explica la hist\xc3\xb2ria de Qian Anhua i com el fet casteller va comen\xc3\xa7ar a la Xina de la seva m\xc3\xa0. En un primer tr\xc3\xa0iler, publicat el maig d\'aquell any, s\'afirm\xc3\xa0 la intenci\xc3\xb3 de la colla de participar en el concurs de castells del 2014, fet que caus\xc3\xa0 diverses reaccions i despert\xc3\xa0 l\'inter\xc3\xa8s general del m\xc3\xb3n casteller. No obsant aix\xc3\xb2, la possibilitat que per primer cop una colla estrangera particip\xc3\xa9s en el certamen generava dubtes sobre com s\'havien de comptabilitzar les actuacions i els castells de la colla, ja que l\'acc\xc3\xa9s a la competici\xc3\xb3 est\xc3\xa0 supeditat al R\xc3\xa0nquing Estrella, que utilitza la base de dades de la Coordinadora de Colles Castelleres de Catalunya, entitat de la qual no en forma part. Tanmateix, l\'organitzaci\xc3\xb3 del concurs va avaluar la seva possible participaci\xc3\xb3 com a "atractiva i interessant".\n_START_SECTION_\nIntercanvi de viatges (2015)\n_START_PARAGRAPH_\nEl juny del 2015, 38 castellers de Hangzhou van fer una estada de prop d\'un mes a Valls, en qu\xc3\xa8 van col\xc2\xb7laborar en els assaigs de la Colla Vella i tamb\xc3\xa9 en les seves actuacions. Les dues colles van al\xc3\xa7ar castells de germanor a Reus, on van fer un 3 de 7, la Selva del Camp i l\'Arbo\xc3\xa7, i tamb\xc3\xa9 van viatjar a Barcelona, convidats pels Castellers de Barcelona, on van realitzar un pilar de 5._NEWLINE_Aquell any, dues colles catalanes van viatjar a la Xina i van actuar amb els Xiquets de Hangzhou: la primera, la Colla Vella dels Xiquets de Valls, durant una estada el juliol, i la segona, els Castellers de Vilafranca, durant el novembre. En el viatge dels vallencs, uns 200 membres de la colla es van despla\xc3\xa7ar a Hangzhou per participar en dos programes televisius, Desafiament extrem i Guinness World Records, en qu\xc3\xa8 van descarregar un 3 de 9 amb folre per exig\xc3\xa8ncia del contracte, conjuntament amb els Xiquets de Hangzhou i que van ser televisats per una audi\xc3\xa8ncia de prop de 200 milions de llars. El viatge dels Castellers de Vilafranca, que va tenir lloc del 2 al 8 de novembre del 2015, va despla\xc3\xa7ar uns 200 castellers amb motiu del des\xc3\xa8 aniversari del Casal Catal\xc3\xa0 de Xangai i coincid\xc3\xad tamb\xc3\xa9 amb la Barcelona \xe2\x80\x93 Catalonia Culture Week. La colla vilafranquina va actuar a la Universitat de Tongji, a la col\xc3\xb2nia dels Xiquets de Hangzhou i damunt d\xe2\x80\x99un gratacel de Xangai.\n_START_SECTION_\nCastells de vuit i castells de nou (2016)\n_START_PARAGRAPH_\nEl 26 de mar\xc3\xa7 del 2016 van descarregar el seu primer 2 de 7 i una setmana despr\xc3\xa9s, el 2 d\'abril, van carregar el seu primer 3 de 8, si b\xc3\xa9 tots dos castells van tenir lloc durant l\'assaig i amb xarxa de seguretat. El 5 de maig van descarregar el primer 2 de 7, aquest cop sense xarxa, en una actuaci\xc3\xb3 a Deqing feta durant els actes de celebraci\xc3\xb3 del Dia Internacional de la Creu Roja i on tamb\xc3\xa9 van descarregar el 3 de 7, el 4 de 7, i un pilar de 5. Dues setmanes m\xc3\xa9s tard, el 21 de maig, van descarregar el primer 3 de 8, tamb\xc3\xa9 sense xarxa, en una actuaci\xc3\xb3 que va tenir lloc a la localitat de Wukang. En aquesta actuaci\xc3\xb3 tamb\xc3\xa9 completaren el 5 de 7 i el segon 2 de 7 de la colla, a m\xc3\xa9s d\'un pilar de 5 i quatre pilars de 4 finals, i fou la seva millor actuaci\xc3\xb3 hist\xc3\xb2rica fins aleshores. El 3 de 8, a m\xc3\xa9s de ser el primer castell de vuit de la colla, supos\xc3\xa0 el primer castell de vuit pisos fet mai per una colla castellera de l\'estranger i l\'actuaci\xc3\xb3 completa, comptant els tres millors castells i el millor pilar, represent\xc3\xa0 la vint-i-cinquena millor actuaci\xc3\xb3 castellera d\'una colla tenint en compte la millor de cada una._NEWLINE_El 27 de maig, l\'organitzaci\xc3\xb3 del concurs de castells de Tarragona va fer p\xc3\xbablica la participaci\xc3\xb3 de la colla a la jornada del dissabte de l\'edici\xc3\xb3 del 2016, que tindr\xc3\xa0 lloc l\'1 d\'octubre._NEWLINE_El 5 de juliol, un mes i mig m\xc3\xa9s tard d\'assolir el primer 3 de 8, van descarregar el 4 de 8 per primera vegada. El castell, assolit durant l\'assaig, es va fer a la nau d\'assaig de la colla, a l\'empresa Antex._NEWLINE_L\'1 d\'octubre de 2016, despr\xc3\xa9s d\'aconseguir-ho unes setmanes abans al seu pa\xc3\xads, van completar el 3 de 9 amb folre al XXVI Concurs de castells de Tarragona a la Tarraco Arena Pla\xc3\xa7a. Aquest \xc3\xa9s el castell m\xc3\xa9s important de la seva hist\xc3\xb2ria.\n_START_SECTION_\nDocumental\n_START_PARAGRAPH_\nEl 31 de maig del 2016 s\'estren\xc3\xa0 la pel\xc2\xb7l\xc3\xadcula documental El jard\xc3\xad de les flors del presseguer. Els Xiquets de Hangzhou, al programa Sense ficci\xc3\xb3 de TV3, que explica la hist\xc3\xb2ria de la colla castellera. El documental est\xc3\xa0 dirigit per Enric Ribes i Oriol Mart\xc3\xadnez, i \xc3\xa9s una coproducci\xc3\xb3 de Televisi\xc3\xb3 de Catalunya, La Lupa Produccions i LIC China, amb el suport de Creative Europe Media i ICEC._NEWLINE_El documental explica la hist\xc3\xb2ria de la colla castellera dels Xiquets de Hangzhou, la primera i \xc3\xbanica de la Xina i d\'\xc3\x80sia, que fou creada el 2010 per iniciativa de l\'empresari t\xc3\xa8xtil xin\xc3\xa8s Qian Anhua, que els import\xc3\xa0 com a activitat social per als treballadors de la seva empresa. El 31 de maig del 2016 s\'estren\xc3\xa0 al programa Sense ficci\xc3\xb3 de TV3.\n_START_SECTION_\nReconeixements\n_START_PARAGRAPH_\nEl 8 de juny del 2013 se\'ls va lliurar el Premi Castells per la millor iniciativa social "per haver sabut implantar els valors i la cultura castellera a la seva terra". El premi, entregat a la setena Nit de Castells, organitzada per la Revista Castells, fou recollit pel president de l\'empresa, Qian Anhua._NEWLINE_El gener del 2017, durant l\'onzena Nit de Castells, se\'ls far\xc3\xa0 entrega del Premi Bar\xc3\xb2metre, els quals distingeixen les colles que pugen de pis amb un castell descarregat; en aquest cas pel seu primer 3 de 8 descarregat el 21 de maig del 2016. Un representant dels xinesos assistir\xc3\xa0 a recollir el premi.'